VSL sklep I Cpg 107/2016
Datum: 2016-01-26T01:00:00.000+01:00
ecli: ECLI:SI:VSLJ:2016:I.CPG.107.2016
sodisce: Višje sodišče v Ljubljani
oddelek: Gospodarski oddelek
institut: sklep o zavrženju predloga za oprostitev ali odlog plačila sodne takse - predložitev izjave premoženjskem stanju - pravočasnost pošiljanja - priporočene pošiljke - navadne pošiljke - oddaja pošiljke na bencinskem servisu - izvajalec univerzalne storitve - kontaktne točke - neposredno delo z uporabniki poštnih storitev
jedro: Bencinski servis Petrola je kontaktna točka, na kateri se lahko oddajajo pošiljke in zanj veljajo enaka pravila v zvezi s sprejemanjem in oddajanjem navadnih in priporočenih pošiljk kot za pošto.
zveza: ZPP člen 112, 112/2. ZPSto-2 člen 2, 2-9, 2-10, 5, 5/3.

## Jedro

Bencinski servis Petrola je kontaktna točka, na kateri se lahko oddajajo pošiljke in zanj veljajo enaka pravila v zvezi s sprejemanjem in oddajanjem navadnih in priporočenih pošiljk kot za pošto.

## Izrek

I. Pritožbi se ugodi, izpodbijani sklep se razveljavi in se zadeva vrne sodišču prve stopnje v nov postopek.

II. Odločitev o pritožbenih stroških se pridrži za končno odločbo.

## Obrazložitev

1. Sodišče prve stopnje je z izpodbijanim sklepom zavrglo predlog tožeče stranke za oprostitev ali odlog plačila sodnih taks za napoved pritožbe z dne 17. 11. 2015. 2. V pritožbi zoper sklep tožeča stranka uveljavlja vse pritožbene razloge. Višjemu sodišču predlaga, da njeni pritožbi ugodi in izpodbijani sklep razveljavi. Priglaša tudi pritožbene stroške.

3. Pritožba je utemeljena.

4. Kot izhaja iz podatkov v spisu, je sodišče prve stopnje tožečo stranko s sklepom z dne 23. 11. 2015 pozvalo k predložitvi izjave o premoženjskem stanju ter jo opozorilo, da bo v nasprotnem primeru predlog za oprostitev, odlog ali obročno plačilo sodnih taks za napoved pritožbe zavrglo. Navedeni sklep je bil tožeči stranki vročen 30. 11. 2015, rok za dopolnitev tožbe pa se je iztekel 8. 12. 2015. Ker je sodišče ugotovilo, da je tožeča stranka predlog dopolnila šele 10. 12. 2015, ga je na podlagi četrtega odstavka 108. člena ZPP zavrglo.

5. Pritožnica navaja, da je v skladu s sklepom sodišča predlog pravočasno dopolnila s predložitvijo izjave, ki jo je 8. 12. 20154 oddala na poslovalnico družbe Petrol d. d. s priporočenim pismom. Potrdilo o oddaji pošiljke je priložila k pritožbi.

6. Iz potrdila o oddaji pošiljke z dne 8. 12. 2015 (št. RT 000 SI z žigom Petrol ...) izhaja, da je tožeča stranka na Petrolovem bencinskem servisu navedenega dne oddala pošiljko, naslovljeno na Okrožno sodišče v Ljubljani. Da gre za vlogo, s katero je tožeča stranka ravnala v skladu s sklepom sodišča, potrjuje dejstvo, da je zgoraj navedena številka odtisnjena tudi na ovojnici, v kateri je bila vloga (l. št. 194).

7. V zvezi z dopustnostjo oddaje pošiljke na bencinski servis družbe Petrol d. d. višje sodišče pojasnjuje, da je Pošta Slovenije d. o. o. izvajalec univerzalne storitve na podlagi odločbe Agencije RS za pošto in elektronske komunikacije. Izvajalec univerzalne storitve je v 9. točki 2. člena Zakona o poštnih storitvah (v nadaljevanju ZPSto-2) definiran kot izvajalec poštnih storitev, ki v skladu s tem zakonom zagotavlja univerzalno storitev ali njene dele v Republiki Sloveniji in je priglašen Evropski komisiji skladno s tretjim odstavkom 5. člena tega zakona. V skladu z 10. točko 2. člena ZPSto-2 izvajalec univerzalne storitve določi kontaktne točke, ki so namenjene neposrednemu delu z uporabniki poštnih storitev in so lahko organizirane kot pošta, pogodbena pošta ali posebna organizacijska oblika točke za stike, na primer izpostavljeno okence, pismonoška postaja ali premična pošta.

8. Kot je razvidno iz spletnih strani družbe Pošta Slovenije d. o. o., je družba Petrol d. d. njen pogodbeni partner, ki je pooblaščen tudi za sprejemanje navadnih in priporočenih pisem. Pravice, obveznosti in pogoji za sprejem in izročanje pošiljk na bencinskih servisih družbe Petrol d. d. so urejeni v Splošnih pogojih za sprejem in izročanje pošiljk na bencinskih servisih Petrola, ki so začeli veljati 15. 10. 2008. Bencinski servis Petrola je torej kontaktna točka, na kateri se lahko oddajajo pošiljke in zanj veljajo enaka pravila v zvezi s sprejemanjem in oddajanjem navadnih in priporočenih pošiljk kot za pošto.

9. Ker je pritožnica izkazala, da je vlogo, s katero je dopolnila predlog za taksno oprostitev, poslala na sodišče pravočasno (drugi odstavek 112. člena ZPP), je višje sodišče utemeljeni pritožbi ugodilo, izpodbijani sklep razveljavilo in zadevo vrnilo sodišču prve stopnje v nov postopek (3. točka 365. člena ZPP).

10. Odločitev o stroških v zvezi s pritožbo tožeče stranke je pridržana za končno odločbo (3. odst. 165. člena ZPP).